DA Den Europæiske Unions Tidende C 237/1

UDTALELSE FRA KOMMISSIONEN

i henhold til artikel 7 i Rådets Direktiv 89/686/EØF for så vidt angår et forbud mod beskyttelsesbeklædning til fægtere, type Beijing FIE 800N Jacket and Breeches, udstedt af de britiske myndigheder

(EØS-relevant tekst)

2009/C 237/01

1. Anmeldelse fra de britiske myndigheder

I henhold til artikel 7, stk. 1, i direktiv 89/686/EØF om indbyrdes tilnærmelse af medlemsstaternes lovgivninger om personlige værnemidler skal en medlemsstat, hvis den konstaterer, at personlige værnemidler med CE-mærkning, der anvendes efter deres formål, kan frembyde en sikkerhedsrisiko for personer, husdyr og ejendom, træffe de nødvendige foranstaltninger til at trække disse personlige værnemidler tilbage fra markedet, forbyde markedsføring eller begrænse den frie omsætning af dem.

I henhold til artikel 7, stk. 2, i direktivet skal Kommissionen efter at have hørt de berørte parter tage stilling til, om den finder en sådan foranstaltning berettiget eller ej. Hvis foranstaltningen anses for at være berettiget, skal Kommissionen give medlemsstaterne underretning herom, således at de kan gennemføre alle nødvendige foranstaltninger i forbindelse med det pågældende værnemiddel, jf. bestemmelserne i artikel 2, stk. 1.

Den 29. januar 2009 gav de britiske myndigheder Europa-Kommissionen meddelelse om en foranstaltning vedrørende forbud mod markedsføring af beskyttelsesbeklædning til fægtere, type Beijing FIE 800N Jacket and Breeches, fremstillet af Wuxi Husheng Sports Goods Plant, Donghu Industrial District, Donghutang, Wuxi, Jiangsu, Kina, og indført af Liam Patterson Associates LLP T/a Jiang-UK, 9 Spencer Road, Buxton, Derbyshire, Det Forenede Kongerige. I henhold til de dokumenter, der blev fremlagt for Kommissionen, var denne beskyttelsesbeklædning til fægtere omfattet af følgende EF-typeafprøvningsattester, der var udstedt af CRITT Sports et Loisirs (0501):

— nr. 0501/161/1106/090

— nr. 0501/162/1106/089.

2. Begrundelse for foranstaltningen

De britiske myndigheder oplyste, at begrundelsen for deres afgørelse var, at produktet ikke opfyldte de væsentlige sundheds- og sikkerhedskrav, der henvises til i artikel 3 i direktiv 89/686/EØF, eftersom de standarder, der henvises til i artikel 5, ikke er anvendt korrekt.

De britiske myndigheder gjorde især gældende, at beskyttelsesbeklædningen til fægtere ikke opfyldte de gældende krav til gennemtrængningsmodstand i henhold til EN 13567:2002.

3. Udtalelse fra Kommissionen

Den 9. marts 2009 skrev Kommissionen til producenten og det udpegede organ, som havde udstedt de relevante EF-typeafprøvningsattester, og opfordrede dem til at fremsætte deres bemærkninger til den foranstaltning, som de britiske myndigheder havde truffet.

I sit svar af 2. april 2009 bekræftede CRITT at have udstedt ovennævnte attester i 2006. De forklarede endvidere, at de, efter at have modtaget Kommissionens forespørgsel, havde anmodet producenten om at sende referenceprøverne tilbage og at sende nye prøver med henblik på at udføre yderligere afprøvninger.

Det fremgik af disse afprøvninger, at referenceprøven, der blev afprøvet i 2006, stadig var i overensstemmelse med kravene i standard EN 13567 og med direktivet, mens prøverne, der var fremstillet i 2007, ikke opfyldte de gældende krav til gennemtrængningsmodstand som fastsat i standarden. CRITT fremlagde den tilsvarende prøvningsrapport til dokumentation herfor.

I sit svar af 6. april 2009 gav producenten udtryk for at ville have et møde med Kommissionens tjenestegrene, men der blev ikke fulgt op på denne anmodning.

I lyset af den tilgængelige dokumentation og de berørte parters kommentarer mener Kommissionen, at de britiske myndigheder har dokumenteret, at beskyttelsesbeklædningen til fægtere, type Beijing FIE 800N Jacket and Breeches, ikke opfylder de gældende væsentlige sundheds- og sikkerhedskrav i direktiv 89/686/EØF.

Det er derfor Kommissionens opfattelse efter at have fulgt den krævede procedure, at de britiske myndigheders foranstaltning vedrørende et forbud er berettiget.